Arbeiderpartiet med dårligste måling i Trondheim siden 1995

En fersk måling viser at Høyre nå er større enn Ap i Trondheim. 27,2 prosent ville stemt på Ap, den laveste målingen for partiet siden 1995, ifølge Adressa.

Arbeiderpartiets Rita Ottervik har vært ordfører i Trondheim siden 2003. Alley, Ned / NTB scanpix

NTB

Lajla Ellingsen

Mari K. By Eise

Roy Tommy Bråten

2. mars 2018 13:02 Sist oppdatert 2. mars 2018

Ved forrige kommunevalg, i 2015, fikk Ap 41,5 prosent av stemmene.

I Otterviks sykmeldingsfravær er det kommunalråd Sissel Trønsdal som svarer på målingen.

– Ap har en oppslutning på 27,2 prosent. Hva tenker du om det?

- Det er bedre enn 24. Vi må ta det positive, sier Trønsdal og ler.

- …Og Høyre er størst med 28 prosent.

- Det synes jeg er bra. Avstanden er krympende, sier Trønsdal, og viser til en Høyre-måling fra forrige uke hvor avstanden mellom partiene var større.

- Men hadde vi sagt disse tallene til deg for ett år siden hadde du ikke ledd, men grått?

- Ja.

– Veldig lavt for Ap

Høyre er nå byens største parti med knapp margin. I målingen utført av Respons Analyse for Adresseavisen og NRK, sier 28 prosent av velgerne at de ville stemt på Høyre. Til sammenligning fikk partiet 20 prosent av stemmene ved forrige kommunevalg.

Daglig leder i Respons Analyse, Thore Gaard Olaussen, mener målingen er dramatisk for Arbeiderpartiet.

– Partiet har ligget rundt 40 prosent, og nå ligger de godt under 30. Målingen viser også at kun 60 prosent av dem som stemte Ap ved stortingsvalget i 2017, nå sier at de fremdeles ville stemt på partiet. Det er veldig lavt til Ap å være, mener Olaussen.

Over 80 prosent av Høyres velgere ved forrige stortingsvalg, sier til sammenligning at de fremdeles ville stemt Høyre.